stanford-oval/wikipedia huggingface dataset:
הונדה e

| --- | --- |

הונדה e
 מאפיינים כלליים
 יצרן:  הונדה
 שנות ייצור:  2020
 סיווג:  מכונית קומפקטית
 מרכב:  האצ'בק 5 דלתות
 אורך:  3,985 מ"מ
 רוחב:  1,750 מ"מ
 גובה:  1,495 מ"מ
 משקל:  1,400 ק"ג
 מפרט טכני
 מנוע:  מנוע חשמלי 100–113 קילו וואט (134–152 כ"ס)
 קיבולת מכל דלק:  סוללת 35.5 קילו וואט שעה ליתיום-יון
 טווח נסיעה:  222 ק"מ, 205 ק"מ 
 
הונדה e היא מכונית חשמלית המיוצרת על ידי יצרנית הרכב היפנית הונדה, ומיועדת לשיווק בשוקי אירופה ויפן. הרכב מבוסס על הקונספט Urban EV אשר הוצג בתערוכת הרכב הבינלאומית בגרמניה בספטמבר 2017. הגרסה הסופית של הרכב הוצגה רשמית באותה התערוכה, בספטמבר 2019. לעומת העיצוב של רכב הקונספט Urban EV, אשר היה בתצורת האצ'בק בעל 3 דלתות, הגרסה הסופית תוצע רק בתצורה של 5 דלתות. השם e אושר על ידי הונדה במאי 2019. הרכב מעוצב בסגנון רטרו, אשר נועד להזכיר את הגרסה הראשונה של ההונדה סיוויק. הונדה הצהירו כי המטרה שלהם היא להציע סדרה שלמה של כלי רכב חשמליים באירופה עד שנת 2025.
עיצוב והיסטוריה

הונדה סיוויק 1973 (דור ראשון)
רכב הקונספט Urban EV (גרסת ה-3 דלתות)
הונדה e בתערוכת הרכב בגרמניה 2019
הקונספט EV Urban, אשר הוצג לראשונה ב-2017, עוצב על ידי יוקי טררי (חוץ) ופומיהירו יאגוצ'י (פנים) כדי לעורר תחושה ידידותית ונוחות אצל הרוכשים הפוטנציאליים. סיקור עיתונאי של גרסת הקונספט הציגה את הרכב כ"רכב מקסים אשר נועד להזכיר את הרכבים הקטנים הראשונים של הונדה, במיוחד האצ'בקי הסיוויק של שנות ה-70", והשווה אותו לרכבים עירוניים דומים שהוצגו במקור בשנות ה-70 ותחילת שנות ה-80, כגון פולקסווגן גולף ופולו, פיג'ו 205, פיאט 126 ו-127, וההונדה N600, אשר דמה לרכב הקונספט הקודם של הונדה, EV-N.
רכב בגרסה קדם סופית הוצג בהופעת בכורה עולמית בתערוכת הרכב בז'נבה במרץ 2019. העיצוב של הרכב הוא אבולוציה של רכב הקונספט Urban EV. הונדה ציידו את הרכב בידיות פתיחה לדלתות שטוחות (Flush mounted) ומראות צד קומפקטיות מבוססות מצלמה כדי לפשט את המראה החיצוני של הרכב. כדי לאפשר טעינה של הרכב מכל צד, שקע הטעינה של הרכב נמצא במרכז חלקו הקדמי של הרכב, היכן שניתן למצוא מכסה מנוע ברכבים מבוססי מנוע בעירה פנימית. רכב בגרסת ייצור המונית הוצג בתערוכת IAA 2019 שנערכה בעיר פרנקפורט, גרמניה בספטמבר 2019. הפרויקט הובל על ידי קוההי היטומי. צוות העיצוב חוץ של הרכב נוהל על ידי קן סהרה וצוות עיצוב הפנים נוהל על ידי אקינורי מיואי.
לפי היטומי, ה-e התקבל בהתנגדות משמעותית מצד החברה; שאר המנהלים בהונדה, חששו מהטווח התיאורתי הקצר של הרכב, וטענו כי נדרש נפח סוללה גבוה יותר, אולם צוות הפרויקט התעקש להשתמש בסוללה קטנה כדי להשלים את התצורה הכללית של רכב קטן ממדים לשימוש עירוני, בעוד שסוללה גדולה הייתה דורשת הגדלת ממדי הרכב או פגיעה במרחב המחיה של הנוסעים ברכב. המשוב החיובי שהתקבל עם הצגת רכב הקונספט Urban EV אישר את המשך הפרויקט והוצאה לפועל של תוכנית הייצור הסופית של הרכב.
הרכב משתמש בפלטפורמת בסיס ייעודית של רכב חשמלי הממונע על ידי מנוע חשמלי המותקן בסרן האחורי של הרכב, כדי לתת לרכב מאפיינים של זריזות ופרופורציות קומפקטיות של רכב המיועד לשיווק לשימוש עירוני. הסוללה, אשר מקוררת על ידי מערכת קירור נוזלי, ממוקמת בבסיס הגלגלים של הרכב, מתחת לרצפת תא הנוסעים, ומאפשרת חלוקת משקל של 50/50 ומרכז כובד נמוך במיוחד. הנעה אחורית מונעת היגוי-יתר. העברת מערכת ההנעה לחלקו האחורי של הרכב מפנה יותר מרחב למערכת ההיגוי ומאפשרת רדיוס סיבוב טוב יותר מהממוצע (כ-45 מעלות), המאפשר פניית פרסה ברוחב של כ-4.3 מטר בלבד. הפלטפורמה משתמשת במערכת מתלים תמוכת מקפרסון עצמאית לכל גלגל ברכב.
מפרט וביצועים

ה-e מאובזרת במנוע חשמלי המותקן על הסרן האחורי של הרכב, בעל הספק של 100 או 113 קילו ואט (134 או 152 כ"ס בהתאמה). לפי מבחנים של הונדה, הרכב בעל יכולת תאוצה של 0–100 קמ"ש בכ-8 שניות. ה-e יכלול "מצב ספורט" לחידוד תגובת דוושת התאוצה, ובנוסף, יכלול מצב "שליטה בדוושה אחת", המאפשר נהיגה בדוושה אחת בלבד, כאשר חוסר לחיצה על דוושת התאוצה יפעיל מערכת עצירה אוגרת אנרגיה, אשר תחזיר חלק מהאנרגיה בחזרה לסוללת הרכב ותבלום את הרכב באמצעות המנוע החשמלי, ללא שימוש כלל בדוושת הבלם (למעט בעצירה מוחלטת). שמועות על גרסה בעלת ביצועים גבוהים הופרכו על ידי הונדה בבכורת הרכב בפרנקורט.
לסוללת הרכב המבוססת ליתיום-יון קיבולת של 35.5 קוט"ש, המספקת טווח של עד כ-220 ק"מ לפי מידע פנימי של הונדה. ה-e כוללת שקע טעינה משולב מסוג Combo 2, המאפשר טעינה של AC וטעינה מהירה של DC, בהתאם למקור הכוח. בשימוש בטעינה מהירה של DC, ניתן לטעון 80% מטווח הרכב בחצי שעה. הונדה הכריזו על תחנת טעינה משלהם, המאפשר טעינה בקצב של 7.4 קילו ואט (חד-פאזי) או 22 קילו ואט (תלת-פאזי), בהתאם למקור הכוח. שימוש במקור כוח של 32 אמפר מאפשר טעינה מלאה של סוללת הרכב בתחנת הטעינה של הונדה בכ-4 שעות.
מפרט וביצועים > תכונות

לוח המחוונים של הרכב, הנמתח למלוא הרוחב של פנים הרכב, כולל 5 מסכים, כשאחד מהם, אשר גודלו 8.8 אינץ', מציג נתוני נהיגה לנהג, 2 מסכים נוספים, גודלם 12.3 אינץ' הם מסכים לצורך מערכת המולטימדיה של הרכב, ו-2 המסכים הנותרים, 6 אינץ' למסך, משמשים לתצוגה מחליפה במקום מראות הצד, במערכת שהונדה מכנים "Side Camera Mirror System". 2 מסכי המולטימדיה יכולים להציג יישומים שונים בכל מסך וניתן להחליף את המוצג במסכים בהתאם לצורך. מערכת המולטימדיה כוללת תמיכה ב-Android Auto ו-Apple CarPlay. הרכב מאובזר בנוסף בעוזרת האישית של הונדה, המשתמשת בלימוד מכונה המאמן את הזיהוי הקולי שלה. הזיהוי הקולי מופעל באמירה של צירוף המילים "אוקי הונדה", עם הפקודה לאחר מכן.
תגובות

התגובות של הציבור ושל העיתונות היו מאוד חיוביות, הן עקב סגנון הרטרו של הרכב והן עקב פונקציונליות נרחבת ואבזור מרשים.
החל מ-20 במאי 2019, ניתנה האפשרות ללקוחות באנגליה ובמספר מדינות אירופה, בין היתר גרמניה, צרפת ונורווגיה, לשלם מקדמה של כ-3,600 ש"ח, הניתנת לזיכוי, ולבצע הזמנה מוקדמת של ה-e. כבר בימים הראשונים הונדה קיבלו כ-25,000 הזמנות מוקדמות לרכב, כשכ-6,500 מהן הוזמנו באנגליה. לקראת ספטמבר באותה השנה המספר כבר גדל לכ-40,000 הזמנות.
גלריית תמונות

מכסה המנוע פתוח עם שקע הטעינה במרכז
פנים הרכב
מבט מהצד
תא המטען וחלקו האחורי של הרכב
הערות שוליים

↑  Honda, Honda e Teased As Production-Ready Urban EV, Motor1.com (באנגלית)
1 2  HONDA E OFFERS ADVANCED CONNECTIVITY FOR MODERN LIFESTYLES, hondanews.eu (באנגלית)
↑  Honda Global | Honda Urban EV Concept, global.honda (באנגלית)
↑  Zac Estrada, The Honda Urban EV Concept is the cool electric city car we need, The Verge, ‏2017-09-12 (באנגלית)
↑  Honda, 9 Cars (And A Toy) That Inspired The Honda Urban EV Concept, Motor1.com (באנגלית)
↑  Bob Sorokanich, Honda E Prototype Is the Rear-Drive Electric Compact We Need, Road & Track, ‏2019-02-27 (באנגלית)
↑  “HONDA E PROTOTYPE” WORLD PREMIERE AT GENEVA INTERNATIONAL MOTORSHOW 2019, hondanews.eu (באנגלית)
↑  cartube, הונדה e החשמלית נחשפת בגרסת ייצור, באתר cartube, ‏2019-09-07
↑  Honda E prototype (2019) review: charm offensive, CAR Magazine (באנגלית)
↑  Honda e: cute electric city car to cost from £26,160, CAR Magazine (באנגלית)
1 2  An uncompromising and stylish approach to the urban EV - Kohei Hitomi - Honda, magazine.automotivepurchasingandsupplychain.com
↑  Why Honda bosses weren't convinced about the e prototype | Autocar, www.autocar.co.uk
↑  “HONDA E PROTOTYPE” WORLD PREMIERE AT GENEVA INTERNATIONAL MOTORSHOW 2019, hondanews.eu (באנגלית)
↑  ALL-NEW HONDA E PLATFORM ENGINEERED TO DELIVER EXCEPTIONAL URBAN DRIVING EXPERIENCE, hondanews.eu (באנגלית)
↑  HONDA E: THE PERFECT BALANCE OF EFFICIENCY AND PERFORMANCE FOR URBAN COMMUTING, hondanews.eu (באנגלית)
↑  Sagar, Production Honda e final specs confirmed, Autodevot, ‏2019-09-08 (באנגלית)
1 2  MASS PRODUCTION HONDA E REVEALED AND SET TO DEBUT AT FRANKFURT, hondanews.eu (באנגלית)
↑  HONDA E: THE PERFECT BALANCE OF EFFICIENCY AND PERFORMANCE FOR URBAN COMMUTING, hondanews.eu (באנגלית)
↑  Honda silences rumours of hot e Type R | Autocar, www.autocar.co.uk
↑  Sagar, Production Honda e final specs confirmed, Autodevot, ‏2019-09-08 (באנגלית)
↑  HONDA ANNOUNCE NEXT STEPS TOWARDS ELECTRIFICATION OF EUROPEAN BUSINESS, hondanews.eu (באנגלית)
↑  Discover our new Honda e Electric Car | Honda UK, Honda (באנגלית)
↑  הונדה e החשמלית העירונית מוכנה לייצור, באתר Gear
1 2  Honda's adorable electric car is officially on sale, Top Gear, ‏2019-05-20 (באנגלית)
↑  Luke John Smith, Honda e electric car goes on sale in the UK with five bold colour options, Express.co.uk, ‏2019-05-20 (באנגלית)
↑  First drive: Honda E 2019 prototype | Autocar, www.autocar.co.uk
↑  Honda e confirmed as name of manufacturer's electric city car, inews.co.uk (באנגלית)
↑  Honda E Electric Hatch Price and Range Announced
שקע הטעינה המשולב Combo 2
לוח המחוונים
רוברט וולפול

רוברט וולפול
רוברט ווֹלְפּוֹל, הרוזן הראשון מאורפורד (באנגלית: Robert Walpole, 1st Earl of Orford;‏ 26 באוגוסט 1676 – 18 במרץ 1745) היה מדינאי בריטי הנחשב בדרך כלל כראש ממשלת בריטניה הראשון. אף שתפקיד המוגדר בשם "ראש הממשלה" לא היה מוכר בחוק ולא היה עדיין בשימוש רשמי באותה עת, וולפול ידוע כמי שהחזיק במשרה דה פקטו (בפועל) בשל השפעתו הניכרת בקבינט.
את הקריירה הפוליטית החל בתור ויג (חבר המפלגה הוויגית, אחת משתי המפלגות העיקריות באותה תקופה), אשר בשנת 1701 זכה בבחירות בנורפוק לנציג בבית הנבחרים, ונבחר לחבר הפרלמנט. ב-1715 נבחר לשר האוצר וכיהן במשך יותר מ-22 שנים, במקביל לחלק משנות כהונתו כראש ממשלה.
וולפול כיהן כראש ממשלה בתקופת שלטונם של המלכים ג'ורג' הראשון וג'ורג' השני. על פי רוב מייחסים את תחילת כהונתו לשנת 1721, כאשר קיבל את תפקיד "הלורד הראשון של האוצר", כינוי שדבק עד היום בכל ראשי ממשלת בריטניה שבאו לאחריו; עם זאת, אחרים נוקבים בשנת 1730, שנת פרישתו של לורד טאונסנד, בה הפך למנהיג הבלתי מעורער והבלעדי של הקבינט. הגרסה הראשונה וה"ארוכה" יותר מקובלת יותר ונתמכת בדרך כלל על ידי העיתונות. וולפול המשיך לכהן עד פרישתו בשנת 1742 כתוצאה מאסון קרב קרטחנה. הוא קיבל תואר אצולה, ועבר לשרת בבית הלורדים.
תקופת כהונתו כראש ממשלה, 21 שנים, נחשבת לארוכה ביותר בהיסטוריה הבריטית.
בנו, הוראס וולפול, היה מדינאי וסופר. בנו הבכור רוברט וולפול, הרוזן השני של אורפורד ירש את תוארו.
ראשית חייו

רוברט וולפול נולד באחוזת משפחתו שבמחוז נורפוק ב-1676. הוא היה ילדם החמישי ובנם השלישי מבין 19 ילדיהם של רוברט וולפול, פוליטיקאי וויגי שייצג את מחוז הבחירה של קאסל רייזינג (Castle Rising) בבית הנבחרים, ושל אשתו מרי, שהייתה בתו והיורשת של סיר ג'פרי ברוול (Burwell).
כילד למד וולפול בבית ספר פרטי במסינגהאם (Massingham) שבנורפוק, ונכנס לאיטון קולג' ב-1690, שם נחשב לתלמיד מצטיין. הוא סיים את לימודיו באיטון ב-1696 והמשיך את לימודיו בקינגס קולג' שבאוניברסיטת קיימברידג'. ב-1698 הפסיק את לימודיו בעקבות מותו של אחיו הבוגר כדי לסייע לאביו לנהל את האחוזה המשפחתית שהוא הפך להיות היורש שלה. וולפול תכנן להיות איש דת, אך עתה, בהיותו הבן הבכור ששרד ממשפחתו, ויתר על שאיפתו זו. בנובמבר 1700 מת אביו, והוא ירש את אחוזתו.
ראשית הקריירה הפוליטית

הקריירה הפוליטית של וולפול החלה בינואר 1701, כאשר הוא נבחר לפרלמנט מטעם מחוז הבחירה של קאסל רייזינג. הוא עזב את מחוז זה כדי להיבחר מחדש מטעם מחוז קינגס ליין (King's Lynn), מחוז כיס שאותו ייצג עד סוף הקריירה הפוליטית שלו.
כמו אביו היה וולפול חבר המפלגה הוויגית. ב-1705 מונה וולפול על ידי המלכה אן כחבר במועצה של בן זוגה, הנסיך ג'ורג', דוכס קמברלנד שהיה הלורד הראשון של האדמירליות. לאחר שבחר להישאר מחוץ למאבק בין הוויגים לבין הממשלה, הפך וולפול לאיש ביניים שתיווך בין הממשלה לבין מנהיגי המפלגה הוויגית. יכולותיו זכו להכרה על ידי סידני גודולפין, רוזן גודולפין הראשון שכיהן אז כלורד העליון של האוצר (Lord High Treasurer) וכמנהיג הקבינט, וכתוצאה מכך הוא מונה לתפקיד שר המלחמה ב-1708. במשך תקופה קצרה בשנת 1710 הוא החזיק גם בתפקיד גזבר הצי (Treasurer of the Navy).
למרות השפעתו האישית החזקה, וולפול לא הצליח למנוע מהלורד גודולפין ומהוויגים ללחוץ על העמדתו לדין של הנרי סשברל (Sacheverell), שר בממשלה שנשא דרשות אנטי-וויגיות. המשפט ספג ביקורת ציבורית ובעקבותיו אירעו מהומות והמפלגה הוויגית בראשותו של הדוכס ממלבורו הפסידו בבחירות הכלליות של 1710. הממשלה החדשה בהנהגתו של רוברט הארלי מהמפלגה הטורית הדיחה את וולפול ממשרתו כשר המלחמה אך הוא נותר בתפקיד גזבר הצי עד ינואר 1711. הארלי ניסה לצרף את וולפול למפלגתו, בתחילה בדרכי פיתוי ולאחר מכן באיומים, אך וולפול דחה את ההצעות ותחת זאת נעשה אחד מדובריה הראשיים של האופוזיציה. הוא הגן על הלורד גולדפין מפני ההתקפות של הטורים בפרלמנט ומפני הביקורת של העיתונות.
ב-1712 הואשם וולפול בקבלת שוחד ובשחיתות בנוגע לשני חוזים לאספקת מזון לסקוטלנד. אף שהוכח שהוא נקי מאשמה, הוא הורשע בהפרת אמונים ובשחיתות. הוא הועמד לדין בפני בית הנבחרים ונמצא אשם על ידי בית הלורדים. הוא נכלא במצודת לונדון והורחק מהפרלמנט. בהיותו כלוא במצודת לונדון הוא זכה ליחס של "קדוש מעונה פוליטי" ובעת מאסרו ביקרו אותו כל המנהיגים הוויגים. לאחר שחרורו, פרסם וולפול קונטרסים בעילום שם שתקפו את ממשלתו של הארלי. וולפול נבחר מחדש לפרלמנט ב-1713.
ממשלת סטנהופ-סנדרלנד

ב-1714 מתה המלכה אן. על פי חוק ההסדר 1701, שהוציא קתולים מסדר ירושת הכתר, ירש את אן בן דודה מדרגה שנייה, ג'ורג' הראשון. הטורים לא נתנו אמון בג'ורג'. מבחינתם לא הייתה לו את הזכות לרשת את הכתר. שנת עלייתו לשלטון סימנה את תחילת שלטונם של הוויגים ששמרו על כוחם במשך חמישים השנים הבאות. רוברט וולפול הצטרף כחבר המועצה המלכותית ומונה להיות האחראי על תקציב הכוחות המזוינים (Paymaster of the Forces) בקבינט שבאופן רשמי היה תחת הנהגתו של הלורד הליפקס (Halifax), אך באופן מעשי הדמויות ששלטו בו היו הלורד טאונסנד (Townshend), גיסו של וולפול, וג'יימס סטנהופ (Stanhope). וולפול מונה להיות יושב ראש של ועדה סודית שחקרה את מעשיה של הממשלה הטורית הקודמת ב-1715 וכמה מהאישים בה הועמדו לדין, חלקם אף ללא משפט.
לורד הליפקס מת ב-1715 ווולפול מונה כלורד הראשון של האוצר (First Lord of the Treasury) וכשר האוצר. בתפקידו זה הוא הנהיג אמצעים להפחתת החוב הלאומי. הממשלה הייתה לעיתים חלוקה בנושאים חשובים. בדרך כלל וולפול וטאונסנד היו בצד אחד וסטנהופ והלורד סנדרלנד היו בצד השני. מדיניות החוץ הייתה נושא המחלוקת העיקרית. ג'ורג' הראשון ניהל את מדיניות החוץ על פי האינטרסים של הטריטוריות הגרמניות שלו יותר מאשר על פי האינטרסים של בריטניה. סיעתם של סטנהופ וסאנדרלנד נטתה לתמוך במלך. ב-1716 טאונסנד הודח מהתפקיד החשוב של מזכיר המדינה הצפוני (Secretary of State for the Northern Department) והועבר לשמש במשרה החשובה פחות של הלורד לוטננט של אירלנד. גם שינוי זה לא ריצה את סטנהופ ואת סנדרלנד, שדאגו לפטר את טאונסנד מתפקידו באפריל 1717. למחרת היום התפטר וולפול מהממשלה ועבר לאופוזיציה. בקבינט החדש היו סנדרלנד וסטנהופ הדמויות המשפיעות ביותר.
זמן קצר לאחר התפטרותו של וולפול, מריבה משפחתית בין המלך לבין הנסיך מוויילס פילגה את המשפחה המלכותית. וולפול ואישים אחרים היו מתכנסים בבית לסטר, מקום מגוריו של הנסיך מוויילס ומתכננים תוכניות פוליטיות. וולפול נעשה אף יועצה וידידה הקרוב של אשת הנסיך קרולין. ב-1720 הוא שיפר את מעמדו על ידי כך שהצליח להביא לפיוס בין המלך לבין בנו.
וולפול המשיך להיות דמות משפיעה בבית הנבחרים. במיוחד הוא היה פעיל במעשי ההתנגדות לאחד החוקים שהציעה הממשלה, שלפיו תוגבל זכותו של המלך להעניק תוארי אצולה חדשים. וולפול גרם למשיכתו הזמנית של החוק ב-1719 ולדחייה מוחלטת שלו בסופו של דבר. תבוסה זו גרמה לסטנהופ ולסאנדרלנד להתפייס עם מתנגדיהם. וולפול קיבל מחדש את תפקיד האחראי על תקציב הכוחות המזוינים וטאונסנד מונה לתפקיד הלורד נשיא המועצה. עם קבלת תפקיד זה סר חנו של וולפול בעיניו של הנסיך מוויילס (המלך לעתיד), שעדיין בז לממשלתו של אביו.
עליית כוחו

זמן קצר לאחר שיבתו של וולפול לממשלה, נסחפה בריטניה בשערוריית "חברת הים הדרומי" (South Sea Company). הממשלה הנהיגה תוכנית שלפיה החברה תכסה את החוב הלאומי בתמורה לאיגרות חוב. האמונה שרווחה הייתה שעד מהרה תגרוף החברה רווחים עצומים מסחר בינלאומי בטקסטיל, במוצרים חקלאיים ובעבדים. רבים בבריטניה, כולל וולפול עצמו שהתעשר מאוד מאיגרות החוב שסחר בהם, השקיעו רבות בחברה. בסוף שנת 1720 החלה חברת הים הדרומי לקרוס ושערי המניות שלה ירדו פלאים. וולפול, כאמור, הצליח לממש את רווחיו כאשר מחיר המניות היו בשיא. ב-1721 מצאה ועדה שמונתה לחקור את השערורייה שרבים מחברי הממשלה היו נגועים בשחיתות. חלקם נשפטו ואף נכלאו, אך בהשפעתו של וולפול יצאו סטנהופ וסאנדלנד נקיים מהפרשה.
התפטרותו של סנדרלנד ומותו של סטנהופ ב-1721 הותירו את וולפול כדמות המרכזית בממשלה. באפריל אותה שנה הוא מנוה כלורד הראשון של האוצר, כשר האוצר וכמנהיג בית הנבחרים. לדעת רבים מסמל מינוי זה של וולפול את תחילת כהונתו כראש ממשלה. גיסו, הלורד טאונסנד, מונה להיות שר המדינה הצפוני ושלט במדיניות החוץ של בריטניה. כך חזרו השניים לשלוט בממשלה וכוחם של מתנגדיהם הוחלש באופן משמעותי.
ראש ממשלה תחת ג'ורג' הראשון

תחת מנהיגותו של וולפול ניסה הפרלמנט לטפל במשבר הכלכלי שיצרה הבועה של חברת הים הדרומי. נכסיהם של מנהלי החברה שימשו לפיצוי אלה שניזוקו מהמשבר והנכסים של החברה עצמה חולקו בין בנק אנגליה ובין חברת הודו המזרחית הבריטית. המשבר פגע קשות באמינותם של המלך ושל הוויגים, אך בכושר הנאום המעולה שלו הצליח וולפול להגן עליהם בבית הנבחרים.
שנתו הראשונה של וולפול כראש ממשלה עמדה בסימן חשיפתה של מזימה שהוביל פרנסיס אטרברי (Atterbury), בישוף רוצ'סטר. חשיפתה של המזימה ריסקה את תקוותיהם של היעקוביטים לאחר כישלון המרידות שניהלו ב-1715 וב-1719. המפלגה הטורית הייתה גם היא במצב לא טוב, אף שמנהיגה, הלורד בולינגברוק (Bolingbroke), שנמלט לצרפת כדי להתחמק מעונש על אהדתו ליעקוביטים, הורשה לשוב לבריטניה ב-1723.
עד לסוף תקופת מלכותו של ג'ורג' הראשון נמשכה עליונותו של וולפול. בהדרגה ירדה השפעתו הפוליטית של המלך ומנגד עלתה השפעתם של שרי הממשלה. ב-1724 הודח מתפקידו כמזכיר המדינה הדרומי יריבם בקבינט של טאונסנד ושל וולפול, הלורד קארטרט (Carteret) ומונה למשרה החשובה פחות של הלורד לוטננט של אירלנד.
טאונסנד, שעבד בשיתוף פעולה עם המלך, הצליח להכניס את בריטניה לעידן של שלום, במיוחד באמצעות כריתת בריתות עם צרפת ועם פרוסיה ב-1725. וולפול לא היה מעורב בצעדים אלה. בריטניה, שכעת שוחררה מהאיום היעקוביטי, מאימת המלחמה וממשברים פיננסים, החלה לשגשג ווולפול נעשה חביבו של המלך ג'ורג' הראשון. ב-1725 הוענק לו תואר אביר מסדר האמבט וב-1726 הוא עוטר כאביר מסדר הבירית. בנו הבכור קיבל תואר של ברון.
ראש ממשלה תחת ג'ורג' השני

מעמדו של וולפול היה תחת איום ב-1727 כאשר מת המלך ג'ורג' הראשון ובנו ג'ורג' השני ירש את כסאו. במשך כמה ימים היה נראה שוולפול עומד לאבד את משרתו, אך בעצת המלכה קרוליין הסכים המלך להשאירו בתפקידו. אף על פי שהמלך לא אהב את טאונסנד, הוא השאירו בתפקידו גם כן. בשנים הבאות המשיכו השניים להיות הדמויות המובילות בממשלה, למרות חילוקי דעות שהיו ביניהם על נושאי מדיניות החוץ, בעיקר בנוגע ליחסים עם אוסטריה. בהדרגה נעשה וולפול השר בעל הכוח הרב בממשלה. טאונסנד פרש ב-15 במאי 1730 ויש הרואים בתאריך זה את ההתחלה הבלתי רשמית של כהונתו של וולפול כראש ממשלה. עזיבתו של טאונסנד אפשרה לוולפול להביא לידי גמר את חתימתו של הסכם וינה וליצירת הברית האנגלו-אוסטרית ב-1731.
ראש ממשלה תחת ג'ורג' השני > מתנגדים ומבקרים

לוולפול היו מתנגדים רבים. המרכזיים ביניהם היו מקרב חברי מפלגת הכפר (Country Party), כמו לורד בולינגברוק (Bolingbroke), שהיה יריבו מאז ימי המלכה אן, וויליאם פולטני (Pulteney), שפרש מהמפלגה הוויגית על רקע אי מינויו לתפקיד שר בממשלה. השניים הוציאו לאור כתב עת שביקר באופן עקבי את מדיניותו של ראש הממשלה. וולפול אף זכה לתיאורים סטיריים ופארודים והוא הושווה לפושע ג'ונתן ויילד כפי שעשה המחזאי ג'ון גיי במחזהו אופרת הקבצנים. על אויביו הנוספים של וולפול נמנו ג'ונתן סוויפט, אלכסנדר פופ, הנרי פילדינג וסמואל ג'ונסון.
בנוסף, הכינוי "Prime Minister" נטבע לראשונה ככינוי גנאי שנועד לבקר את וולפול, ולהציגו כמי שמנסה ליטול לעצמו כוח לא לו.
ראש ממשלה תחת ג'ורג' השני > תומכים

למרות חוג מתנגדים נרחב זה, הצליח וולפול להבטיח לעצמו את תמיכתו של העם ושל הפרלמנט באמצעות מדיניות של הימנעות ממלחמה וכתוצאה מכך גם הוא יכול היה להפחית את עול המיסים. הוא ניצל את השפעתו כדי למנוע מהמלך ג'ורג' השני מלהיכנס לעימות שהתחולל ביבשת אירופה ב־1733 כאשר פרצה מלחמת הירושה הפולנית. באותה שנה הייתה השפעתו תחת איום עקב תוכנית מיסוי שהוא הציע. הכנסות המדינה ירדו פלאים עקב פעילותם של מבריחים ווולפול הציע להטיל בלו על יין ועל טבק. הצעה זו זכתה לגינוי ציבורי ועוררה את התנגדותו של המגזר המסחרי. וולפול הסכים למשוך את החוק לפני שהפרלמנט הצביע עליו, אך הוא הדיח את הפוליטיקאים שהעזו להתנגד לו מלכתחילה. כך איבד וולפול חלק ניכר מחברי מפלגתו שעברו לאופוזיציה.
לאחר הבחירות הכלליות של 1734 הצליחו תומכיו של וולפול לשמור על רוב בבית הנבחרים, אף שמספרם קטן. למרות שמירה על הרוב הפרלמנטרי שלו, האהדה הציבורית כלפיו פחתה. ב־1736 גרמה הטלתו של מס על הג'ין לפרוץ מהומות בלונדון. מהומות קשות יותר פרצו באדינבורו כאשר המלך העניק חנינה לקצין שפקד על חייליו לירות על מפגינים. אף שאירועים אלה הורידו את מעמדו של וולפול בדעת הקהל הציבורית, מעמדו בפרלמנט נותר איתן. שליטתו של וולפול בבית הנבחרים ניכרה במיוחד כאשר הוא הצליח לסכל את תוכניתו של ג'ון ברנרד להפחתת הריבית על החוב הלאומי. וולפול אף הצליח לשכנע את הפרלמנט להעביר את חוק הרישוי (Licensing Act 1737), שעל פיו הוטל פיקוח אל התיאטראות של לונדון. החוק היה נקמה במבקריו של וולפול מקרב אנשי הרוח כמו סוויפט, פופ פילדינג ואחרים, שמתחו כל השנים ביקורת על הממשלה ביצירותיהם.
בעוד שאנשי מפלגת הכפר תקפו את וולפול ללא רחם, הוא מימן כותבים ששיבחו אותו. הכותב ויליאם ארנל (Arnall) ואחרים הגנו על וולפול מהאשמות על שחיתות פוליטית בטענם ששחיתות פוליטית היא תכונה אנושית אוניברסלית. הם גם טענו כי מחלוקות פוליטיות אף הם בלתי נמנעות עקב התשוקות האנוכיות שהן חלק מטבע האדם. ארנל טען שהממשלה צריכה להיות חזקה מספיק כדי לעמוד בפני עימותים ולדעתו וולפול הצליח בכך. רטוריקה פוליטית זאת הייתה מקובלת במהלך המאה ה-18.
ראש ממשלה תחת ג'ורג' השני > שקיעה

שנת 1737 עמדה בסימן מותה של ידידתו הקרובה של וולפול, המלכה קרוליין. אף שמותה לא שם קץ להשפעה הקרובה של וולפול על המלך, שהמשיך לגבות את ראש הממשלה שלו בשנים הבאות, השפעתו המרכזית של וולפול על הממשלה החלה לרדת בעוצמתה. מתנגדיו מצאו לעצמם מנהיג בדמותו של פרדריק, נסיך ויילס, שיחסיו עם אביו המלך היו מנוכרים. כמה פוליטיקאים צעירים כמו ויליאם פיט האב וג'ורג' גרנוויל הקימו סיעה שהייתה ידועה בתור "הנערים הפטריוטים" ("Patriot Boys") והצטרפו לנסיך מוויילס באופוזיציה.
כישלונו של וולפול להמשיך ולשמור על מדיניות של הימנעות מעימות צבאי, גרמה בסופו של דבר לנפילתו. על פי ברית סביליה משנת 1729, הסכימה בריטניה להימנע מסחר עם המושבות הספרדיות בדרום אמריקה. ספרד תבעה את הזכות לעצור ספינות בריטיות כדי לוודא שהתנאי מיושם. עימותים פרצו על רקע הסחר עם איי הודו המערבית. וולפול ניסה למנוע מלחמה אך הוא זכה להתנגדותם של המלך, של הפרלמנט ושל חלק משרי ממשלתו. ב-1739 התייאש וולפול ממאמציו ואז פרצה מלחמת אוזנו של ג'נקינס.
המלחמה גרמה למעמדו של וולפול לשקוע עוד יותר. בבחירות הכלליות של 1741 הצליחו תומכיו לשמור על מעמדם במחוזות הבחירה אך נחלו מפלה במחוזות הכיס. באופן כללי נחלה הממשלה הצלחה באנגליה ובוויילס, אך לא היה בכך די כדי לצמצם את הפער שנגרם בבחירות 1734. מחוזות הבחירה בקורנוול סרו למרותו של הנסיך מוויילס שהיה גם דוכס קורנוול. במחוזות בחירה אלה נבחרו חברי פרלמנט שהיו עוינים לוולפול. באופן דומה, השפעתו של הדוכס מארגייל גרמה לבחירתם של מתנגדי וולפול בחלקים מסוימים של סקוטלנד. הרוב של וולפול בפרלמנט היה קשה להגדרה עקב חוסר ודאות בנוגע לנאמנותם של רבים מחברי הפרלמנט החדשים, אך היסטוריונים בני זמננו מעריכים את מספרם בפחות מעשרים.
בפרלמנט החדש וויגים רבים סברו שראש הממשלה המזדקן כבר מתקשה להוביל מערכה צבאית. הרוב שתמך בו כבר לא היה גדול כמקודם, מספרם של המלעיזים עליו היה כמעט כמו מספר תומכיו. ב-1742, כאשר בית הנבחרים פסל את כשרותן של הבחירות באחד ממחוזות הבחירה, הסכימו וולפול ואחרים לראות בכך הצבעת אי אמון והוא התפטר מתפקידו כראש ממשלה. החדשות על התבוסה בקרב הימי בקרטחנה האיצו גם הם את סופה של הקריירה הפוליטית שלו. כחלק מתנאי התפטרותו הסכים המלך להעניק לו את תואר האצולה לורד אורפורד (Orford), שאפשר לו להיכנס לבית הלורדים.
שנותיו האחרונות

את הלורד אורפורד ירש בתפקידו כראש ממשלה ספנסר קומפטון שאת הממשלה בראשותו ניהל למעשה הלורד קארטרט. הוקמה ועדה לחקירת תקופת כהונתו של וולפול, אך לא התגלו ראיות למעשי שחיתות או למעשים לא ראויים. אף על פי שהוא כבר לא היה חבר הקבינט, המשיך וולפול להיות דמות משפיעה על המלך ולעיתים הוא כונה "ראש הממשלה שמאחורי הקלעים". ב-1744 הוא הצליח לגרום להדחתו של קארטרט ולמינויו של הנרי פלהם, שהיה בן טיפוחיו, כראש ממשלה. עצתו העיקרית של וולפול לפלהם הייתה שינצל את כסאו בבית הנבחרים כאמצעי לגשר בין המלך לבין הפרלמנט, כפי שהוא עצמו נהג בזמנו. בריאותו, שמעולם לא הייתה טובה, החלה להתדרדר לקראת סוף שנת 1744. בשנה שלאחר מכן הוא נפטר בלונדון ונקבר בכנסייה שבאחוזתו בנורפוק.
פהיד א-דיחאני

| --- | --- |

 לידה:  11 באוקטובר 1966 (בן 58) כווית סיטי, כווית 
 מידע כללי
 מדינה:  כווית 
 משקל:  95 ק"ג (נכון ל־2016) 
 גובה:  1.76 מטרים
 ספורט
 ענף ספורט:  ירי ספורטיבי 
 
פהיד א-דיחאני (בערבית: فهيد الديحاني; נולד ב-11 באוקטובר 1966) הוא קלע ספורטיבי וקצין בצבא הכוויתי. הוא נולד בעיר כווית.
קריירה אולימפית

א-דיחאני זכה במדליית ארד בתחרות הקליעה "מטרה כפולה" ("Double trap" ירי על שתי מטרות דיסקית נעות, המשוגרות בו זמנית לעבר היורה, ובסדרים שונים.) לגברים באולימפיאדת קיץ 2000 ובכך הוא הפך לכוויתי הראשון שזכה אי פעם במדליית ארד אולימפית. באולימפיאדת הקיץ 2012 הוא זכה במדליית ארד נוספת בתחרות הקליעה לגברים.
בשנת 2014, א-דיחאני זכה במדליית כסף בתחרות "מטרה כפולה" במסגרת משחקי אסיה.
באולימפיאדת ריו דה ז'ניירו (2016), א-דיחאני התחרה כ"ספורטאי אולימפי עצמאי" מאחר שנאסר על כווית ההשתתפות באולימפיאדה.
א-דיחאני ניצח את מרקו אינוצ'נטי (אי') האיטלקי בתחרות קליעה לגברים, בסגנון "מטרה כפולה" והפך לספורטאי העצמאי והכוויתי הראשון שזוכה במדליית זהב. בשל חילוקי הדעות שהיו לו עם הוועד האולימפי הכוויתי, הוא התבטא: "לא ייצגתי את הוועד האולימפי; אלא ייצגתי את כווית".
בשנת 2018 א-דיחאני הודיע על פרישתו אך ב-28 באוגוסט 2023, הוא הודיע שהוא חוזר לתחרויות בינלאומיות על פי פנייה אישית של ראש ממשלת כווית, אחמד נוואף אל-אחמד אל-סבאח ובמענה לקריאת המולדת לחזור.